《冬夜怀陈丈侍郎》
宋代·周孚

寒缯配新编，得公章贡信。日日望公归，枯株借馀润。

公今向何望，寂寞返乡郡。风江困沿洄，雨岭倦登顿。

豨膏运方穿，自古同此恨。吾侪互惊惋，公意谁喜愠。

新醅醇易醉，晚稻香可饭。已无越吟悲，那有楚骚怨。

平生白鸥盟，天与谐夙愿。玉音久不嗣，故岁行欲尽。

空斋拨残灰，哀鸿有馀韵。系书元浪语，安否倩谁问。

寒烛识此怀，诗成泣馀寸。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。